CELEX: 
Language: bg
Date: 2019-05-06 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА за назначаване на управителен орган на мрежата за мрежовите функции за управление на въздушното движение (УВД)

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 6.5.2019 година
            
            
               за назначаване на управителен орган на мрежата за мрежовите функции за управление на въздушното движение (УВД)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 551/2004 на Европейския парламент и на Съвета от 10 март 2004 г. относно организацията и използването на въздушното пространство в единното европейско небе (Регламент за въздушното пространство)
                  1
               , и по-специално член 6, параграф 2, буква б) от него,
            
            
               след консултации с Комитета за единно небе,
            
            
               като има предвид, че:
            
            
               (1)Съгласно член 6, параграф 6 от Регламент (ЕО) № 551/2004 държавите членки са поверили на Евроконтрол осъществяването на управлението на потоците въздушно движение чрез Централното бюро за управление на потоците (CFMU).
            
            
               (2)Със свое решение C (2011) 4130 final от 7 юли 2011 г. Комисията определи Евроконтрол като управителен орган на мрежата за изпълнението на задачите, необходими за мрежовите функции на УВД на единното европейско небе в периода между юли 2011 г. и декември 2019 г.
            
            
               (3)Комисията извършваше редовен преглед на ефективността на изпълнението на тези функции от Евроконтрол в периода между 2011 и 2016 г. Комисията стигна до заключението, че Евроконтрол е изпълнявал тези функции задоволително от оперативна гледна точка.
            
            
               (4)През 2017 г. Комисията направи преглед на управлението, механизмите за финансиране, базата на разходите и икономическата ефективност на мрежовите функции на УВД и стигна до заключението, че управителният орган на мрежата следва да се ползва от по-голяма автономия при управлението. С Решение № XI/91 (2017) от 1 ноември 2017 г.
                  2
                генералният директор на Евроконтрол предостави такава автономия на директора на управителния орган на мрежата, който изпълнява задачите на управителен орган на мрежата в Евроконтрол.
            
            
               (5)Комисията стигна също така до заключението, че мрежовите функции на УВД следва да се изпълняват в засилен и по-ефективен от гледна точка на разходите начин в сравнение с периода 2011—2016 г., по-специално като се избягва всяко дублиране на усилията и по-този начин се изискват по-малко, или поне не повече, финансови и човешки ресурси за изпълнение на тези функции в държавите членки.
            
            
               (6)Предвид цялостната положителна оценка на разходоефективното изпълнение на задачите от управителния орган на мрежата от Евроконтрол в първия и втория референтен период на схемата за ефективност, определени в член 8 от Регламент (ЕС) № 390/2013 от 3 май 2013 г. за определяне на схема за ефективност на аеронавигационното обслужване и мрежовите функции
                  3
               , както и необходимостта да се осигури непрекъснатост в изпълнението на мрежовите функции на УВД, на 17 юли 2018 г. Комисията прикани Евроконтрол да представи предложение. Комисията поиска от Евроконтрол да уточни своето желание и способност да бъде отново назначен за управителен орган на мрежата съгласно критериите, предвидени в член 6, параграф 2 от Регламент (ЕО) № 551/2004. Тя също така поиска Евроконтрол да опише как ще изпълни условията, предвидени в член 4, параграф 3 от Регламент за изпълнение (ЕС) 2019/123 от 24 януари 2019 г. за определяне на подробни правила за прилагане на мрежовите функции за управление на въздушното движение (УВД)  и за отмяна на Регламент (ЕС) № 677/2011 на Комисията
                  4
               , и да посочи как след назначаването си ще изпълни изискванията, определени в член 4, параграф 4 от посочения регламент.
            
            
               (7)В предложението си от 17 декември 2018 г. Евроконтрол представи информация по отношение на изискванията, определени в член 4, параграфи 3 и 4 от Регламент за изпълнение (ЕС) 2019/123 на Комисията.
            
            
               (8)В отговор на последващо искане от Комисията Евроконтрол предостави допълнителни разяснения.
            
            
               (9)Комисията направи оценка на елементите, представени от Евроконтрол, и установи, че изискванията на член 4, параграф 3 от Регламент за изпълнение (ЕС) 2019/123 на Комисията са изпълнени.
            
            
               (10)В предложението си, позовавайки се особено на резултатите, които е постигнал в качеството си на управителен орган на мрежата по време на първия и втория референтен период, Евроконтрол разглежда въпросите, посочени в член 4, параграф 3, буква а) от Регламент за изпълнение (ЕС) 2019/123 на Комисията. Предложението доказва убедително компетентността и способността на Евроконтрол за изпълнение на задачите, определени в член 7 от посочения регламент.
            
            
               (11)Съгласно член 4, параграф 3, буква б) от Регламент за изпълнение (ЕС) 2019/123 на Комисията, в предложението си Евроконтрол описа количествено и качествено основните цели, които планира да постигне по отношение на управлението на мрежовите функции и как смята да осигури добро качество на услугите, предоставяни на оперативните заинтересовани страни.
            
         
         
            
               (12)В съответствие с член 4, параграф 3, буква в) от Регламент за изпълнение (ЕС) 2019/123 на Комисията и като се позовава наред с другото на наученото през първия и втория референтен период, Евроконтрол описа подхода и средствата, които възнамерява да използва в качеството си на управителен орган на мрежата.
            
            
               (13)Когато управителният орган на мрежата извършва и дейности, различни от свързаните с изпълнението на мрежовите функции, съгласно член 4, параграф 3, буква г) от Регламент за изпълнение (ЕС) 2019/123 на Комисията от него се изисква да докаже, че тези различни дейности ще се извършват независимо от задачите на управителния орган на мрежата, определени в член 7. В предложението си Евроконтрол посочи, че задачите на управителния орган на мрежата, свързани с изпълнението на мрежовите функции, ще се извършват от дирекцията на управителния орган на мрежата, и че дейностите на тази част от неговата организация ще бъдат отделени по подходящ начин от другите дейности.
            
            
               (14)Освен изпълнението на изискванията на член 4, параграф 3, Евроконтрол предложи да продължи да подобрява разходната ефективност при изпълнението на задачите на управителния орган на мрежата за периода на назначението си.
            
            
               (15)Поради това Евроконтрол следва да бъде назначен за управителен орган на мрежата.
            
            
               (16)Това назначение следва да обхваща третия и четвъртия референтен период, посочени в член 7 от Регламент за изпълнение (ЕС) 2019/317 от 11 февруари 2019 г. за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013
                  5
               , предвид инвестициите, необходими за внедряването на модерна система за подпомагане на изпълнението на мрежовите функции на УВД и необходимостта да се гарантира непрекъснатост на мрежовите операции.
            
            
               (17)Съгласно член 4, параграф 4, буква а) от Регламент за изпълнение (ЕС) 2019/123 управителният орган на мрежата следва да бъде сертифициран от Агенцията за авиационна безопасност на Европейския съюз преди началото на третия референтен период.
            
            
               (18)За да се осигури автономността на управителния орган на мрежата е важно да има адекватно разделяне на дейностите в рамките на организацията, назначен за управителен орган на мрежата. В съответствие с член 4, параграф 3, буква г) от Регламент за изпълнение (ЕС) 2019/123 на Комисията, Евроконтрол следва да извършва своите дейности като управителен орган на мрежата независимо от която и да било друга дейност, включително по отношение на дейности, свързани с работата на международните организации.
            
            
               (19)За да се осигури справедливост по отношение на държавите членки и трети държави, на които управителният орган на мрежата предоставя услугите си, управителният орган на мрежата следва да разполага с подходящи механизми за финансиране и изразходване на средства и да спазва специалните правила за управление на сметките.
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Назначаване на управителния орган на мрежата
            
            
               1.Евроконтрол се назначава за управителен орган на мрежата.
            
            
               2.Посоченото в параграф 1 назначение обхваща третия и четвъртия референтен период, определени в член 7 от Регламент за изпълнение (ЕС) 2019/317.
            
            
               Член 2
            
            
               Задачи на управителния орган на мрежата
            
            
               1.Евроконтрол в качеството си на управителен орган на мрежата изпълнява задачите, необходими за изпълнението на мрежовите функции на УВД, посочени в член 7 от Регламент за изпълнение (ЕС) 2019/123 на Комисията.
            
            
               2.Евроконтрол в качеството си на управителен орган на мрежата изпълнява задачите си в съответствие с изискванията, определени в член 4 от Регламент за изпълнение (ЕС) 2019/123 на Комисията.
            
            
               Член 3
            
            
               Сертифициране
            
            
               Преди да поеме възложените му задачи, до 2 януари 2020 г. Евроконтрол в качеството си на управителен орган на мрежата ще бъде сертифициран от Агенцията в съответствие с Регламент за изпълнение (ЕС) 2017/373 на Комисията
                  6
               .
            
         
         
            
               Член 4
            
            
               Управителен орган на мрежата и управителен съвет на мрежата
            
            
               1.Ръководен служител на управителния орган на мрежата, посочен в член 18, параграф 4, буква в) от Регламент за изпълнение (ЕС) 2019/123, е директорът на дирекцията на управителния орган на мрежата в Евроконтрол.
            
            
               2.Представителят на Евроконтрол, посочен в член 18, параграф 4, буква е) от Регламент за изпълнение (ЕС) 2019/123, е Генералният директор на Евроконтрол.
            
            
               3.Управителният орган на мрежата поема разходите, свързани с административната подкрепа на председателя на управителния съвет на мрежата.
            
            
               Член 5
            
            
               Участие в консултиране с държавите членки
            
            
               По искане на Комисията управителният орган на мрежата участва в консултирането с държавите членки, както е посочено в член 21 от Регламент за изпълнение (ЕС) 2019/123.
            
            
               Член 6
            
            
               Независимо изпълнение на задачите
            
            
               В съответствие с член 4, параграф 3, буква г) от Регламент за изпълнение (ЕС) 2019/123 на Комисията, Евроконтрол изпълнява своите задачи като управителен орган на мрежата независимо от която и да било друга дейност, включително по отношение на дейности, свързани с работата на международните организации.
            
            
               Член 7
            
            
               Механизми на управителния орган на мрежата за финансиране и изразходване на средства и разделяне на сметките
            
            
               1.Без да се засягат разпоредбите на споразуменията, посочени в член 24, параграф 1 от Регламент за изпълнение (ЕС) 2019/123, управителният орган на мрежата създава механизми, които да гарантират, че държавите членки и трети държави, посочени в член 24, параграфи 1 и 2 от посочения регламент, имат справедливо и пропорционално финансово участие за изпълнението на задачите, поверени на управителния орган на мрежата. При управлението на сметките си управителният орган спазва параграфи 3 и 4. 
            
            
               2.Управителният орган на мрежата гарантира, че плащанията от държавите членки в съответствие с член 25, параграф 1 от Регламент за изпълнение (ЕС) 2019/123 не се използват за финансиране на разходи за дейности, различни от попадащите в обхвата на задачите, посочени в член 7 от същия регламент, или възникнали поради участието на трети държави съгласно член 24, параграфи 3 и 4 от посочения регламент.
            
            
               3.Съгласно член 25, параграф 3, буква в) от Регламент за изпълнение (ЕС) 2019/123, задачите на Евроконтрол като управителен орган на мрежата са обхванати от отделна сметка в бюджета на Евроконтрол.
            
            
               4.В посочената в параграф 3 сметка управителният орган на мрежата показва отделно възникналите разходи и извършените плащания във връзка със споразуменията за сътрудничество, посочени в член 24, параграфи 3 и 4 от Регламент за изпълнение (ЕС) 2019/123 на Комисията.
            
            
               Член 8
            
            
               Влизане в сила
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            
               Съставено в Брюксел на 6.5.2019 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        OJ L 96, 31.3.2004 г., стр. 20.
               
               
                  
                     (2)
                  
                        Решение относно делегирането на директора на управителния орган на мрежата на правомощия и/или правомощия за подписване по въпроси, засягащи помощните услуги от други звена на агенцията, бюджетния процес на управителния орган на мрежата, техническите срещи в рамките на социалния диалог на оперативния персонал на управителния орган на мрежата, както и на оперативните и технически споразумения, необходими за изпълнението от страна на Евроконтрол на мрежовите функции.
               
               
                  
                     (3)
                  
                        OJ L 128, 9.5.2013 г., стр. 1
               
               
                  
                     (4)
                  
                        OJ L 28, 31.1.2019 г., стр. 1
               
               
                  
                     (5)
                  
                        OJ L 56, 25.2.2019 г., стр. 1
               
               
                  
                     (6)
                  
                        Регламент за изпълнение (ЕС) 2017/373 на Комисията от 1 март 2017 г. за определяне на общи изисквания за доставчиците на услуги и надзора при управлението на въздушното движение / аеронавигационното обслужване и други мрежови функции за управление на въздушното движение, за отмяна на Регламент (ЕО) № 482/2008 и на регламенти за изпълнение (ЕС) № 1034/2011, (ЕС) № 1035/2011 и (ЕС) 2016/377, както и за изменение на Регламент (ЕС) № 677/2011 (OВ L 62, 8.3.2017 г., стр. 1).